送蕭德起赴召
作者：鄭剛中
朝代：宋

paragraphs: □□□□□，□□□中原。
八駿涉沙漠，春風移十年。
壯士磨寶劍，怒氣常裂肝。
荆湘跨閩浙，米貴仍無錢。
征求未可罷，民力悉已殚。
嗟我無遠識，念此心獨寒。
九重益思治，久席坐不安。
先生爲時起，素抱今可言。
治近與治遠，二者將孰先。
堂堂東海風，千載猶凛然。
餘芳勉自振，家世無相懸。
愚生啖寸祿，州縣方迍邅。
感激欲起舞，袖短無由翻。
臨風重相别，江湖催發船。